Ákvörðun Útlendingastofnunar um að synja umsókn kæranda um dvalarleyfi á grundvelli 65. gr. laga um útlendinga er staðfest . Þann 17. október 2017 er kveðinn upp svohljóðandi úrskurður nr. 571 / 2017 í stjórnsýslumáli nr . KNU17070046 Kæra […] á ákvörðun Þann 12. júlí 2017 kærði […] , fd . […] , ríkisborgari […] ( hér eftir nefndur kærandi ) , ákvörðun Útlendingastofnunar , dags. 3. júlí 2017 , um að synja honum um dvalarleyfi vegna náms . Af greinargerð kæranda má ráða að kærandi geri þá kröfu að ákvörðun Útlendingastofnunar verði felld úr gildi og að kæranda verði veitt dvalarleyfi vegna náms á Íslandi á grundvelli 65. gr. laga um útlendinga nr. 80 / 2016 . Fyrrgreind ákvörðun var kærð á grundvelli 7. gr. laga um útlendinga og barst kæran fyrir lok kærufrests . II . Málsatvik og málsmeðferð Kærandi sótti um dvalarleyfi hér á landi á grundvelli náms með umsókn sem móttekin var hjá Útlendingastofnun þann 6. júní 2017 . Með ákvörðun Útlendingastofnunar , dags. 3. júlí 2017 , var umsókn kæranda synjað . Kærandi kærði ákvörðun Útlendingastofnunar til sömu stofnunar þann 12. júlí 2017 og barst kæran kærunefnd útlendingamála ásamt öðrum gögnum málsins þann 20. júlí 2017 . Greinargerð kæranda barst samhliða kæru . III . Ákvörðun Útlendingastofnunar Í ákvörðun Útlendingastofnunar er fjallað um 65. gr. laga um útlendinga nr. 80 / 2016 þar sem fram kemur að heimilt sé að veita útlendingi sem hyggst stunda fullt nám hér á landi dvalarleyfi . Skilyrði fyrir veitingu dvalarleyfis samkvæmt b-lið 2. mgr. 65. gr. laga um útlendinga er að útlendingur stundi fullt nám hér á landi samkvæmt staðfestingu eða vottorði frá hlutaðeigandi skóla . Í 15. tölul. 3. gr. laga um útlendinga er orðið nám skilgreint . Þar segir að nám , eins og það sé notað í lögunum , sé samfellt nám á háskólastigi , þ.m.t. nám á háskólastigi sem fram fer á vinnustöðum , eða annað það nám sem geri sambærilegar kröfur til undirbúningsmenntunar og nám á háskólastigi . Í 2. mgr. 12. gr. e. eldri laga um útlendinga nr. 96 / 2002 kom fram að iðnnám gæti verið grundvöllur dvalarleyfis hér á landi en slíka heimild sé ekki að finna í núgildandi lögum um útlendinga . Þá kemur fram í ákvörðun Útlendingastofnunar að kærandi sé skráður í nám á […] í Fjölbrautaskóla Suðurnesja . Inntökuskilyrði námsins , sem lúti að undirbúningsmenntun , séu að kærandi hafi lokið grunnskólaprófi . Stúdentspróf sé almennt inntökuskilyrði í nám á háskólastigi og sé því ekki um að ræða sambærilegar kröfur til undirbúningsmenntunar . Þar af leiðandi uppfylli hann ekki skilyrði um að vera skráður í nám á háskólastigi eða nám sem geri sambærilegar kröfur til undirbúningsmenntunar og nám á háskólastigi . Var það því niðurstaða Útlendingastofnunar að synja bæri kæranda um dvalarleyfi vegna náms , sbr. 65. gr. laga um útlendinga . Kærandi greinir frá því í greinargerð að hann muni stunda fullt nám hér á landi . Þá greinir kærandi frá því að hann hafi lokið framhaldsskólanámi í […] og komi því ekki beint úr grunnskóla til að nema […] . Iðnmenntun hans yrði því framhaldsmenntun hvað sem líði inntökuskilyrðum í framhaldsskóla . Þá kveðst kærandi eiga fjölskyldu á Íslandi , bróður og lítinn frænda . Mál þetta lýtur að kæru á synjun Útlendingastofnunar á umsókn kæranda , dags. 6. júní 2017 , um dvalarleyfi vegna náms hér á landi , sbr. 65. gr. laga um útlendinga nr. 80 / 2016 . Synjun Útlendingastofnunar er byggð á því að kærandi stundi ekki nám á háskólastigi eða nám sem geri sambærilegar kröfur til undirbúningsmenntunar og nám á háskólastigi . Í málinu liggur fyrir að kærandi er skráður í nám á haustönn í Fjölbrautaskóla Suðurnesja . Í 1. mgr. 65. gr. laga um útlendinga segir að heimilt sé að veita útlendingi sem ætlar að stunda fullt nám hér á landi dvalarleyfi enda sé hann eldri en 18 ára og fullnægi þeim kröfum sem gerðar eru í viðkomandi námi . Þá segir í b-lið 2. mgr. 65. gr. að skilyrði fyrir veitingu leyfisins sé að útlendingur stundi fullt nám hér á landi samkvæmt staðfestingu eða vottorði frá hlutaðeigandi skóla . Í 65. gr. laga um útlendinga er ekki skilgreint nánar hvað felst í hugtakinu nám samkvæmt ákvæðinu . Slíka orðskýringu er að finna í 15. tölul. 3. gr. laganna þar sem kemur fram að hugtakið merki í skilningi laganna samfellt nám á háskólastigi , þ.m.t. nám á háskólastigi sem fram fari á vinnustöðum , eða annað það nám sem geri sambærilegar kröfur til undirbúningsmenntunar og nám á háskólastigi . Einstök námskeið teljist ekki til náms . Þá kemur jafnframt fram í athugasemdum við 65. gr. í frumvarpi því er varð að lögum nr. 80 / 2016 að dvalarleyfi vegna náms sé veitt útlendingum sem hyggjast stunda fullt nám hér á landi og sé forsenda leyfisins sú að umsækjandi hafi fengið skólavist í viðurkenndum háskóla á Íslandi . Við mat á því hvort um fullt nám sé að ræða skuli að jafnaði miða við 30 ECTS á önn eða samsvarandi . Kærunefnd telur að skýra beri ákvæði 65. gr. laga um útlendinga til samræmis við 15. tölul. 3. gr. laga um útlendinga og athugasemdir við ákvæðið í frumvarpi laganna . Verður b-liður 2. mgr. 65. gr. laga um útlendinga því ekki skýrður á annan veg en að það sé skilyrði fyrir veitingu dvalarleyfis vegna náms að útlendingur stundi fullt og samfellt nám á háskólastigi , eða annað nám sem gerir sambærilegar kröfur til undirbúningsmenntunar og nám á háskólastigi , samkvæmt staðfestingu eða vottorði frá hlutaðeigandi skóla . Í máli þessu liggur fyrir staðfesting frá Fjölbrautaskóla Suðurnesja um að kærandi hafi fengið skólavist við skólann á […] frá ágúst 2017 . […] hefur viðurkenningu mennta - og menningarmálaráðuneytisins til kennslu á framhaldsskólastigi , sbr. 12. gr. laga um framhaldsskóla nr. 92 / 2008 . Samkvæmt upplýsingum frá […] eru aðgangskröfur á […] að hafa lokið námi í grunnskóla . Verður því ekki fallist á að nám kæranda í […] geti talist fullt nám á háskólastigi né annað nám sem gerir sambærilegar kröfur til undirbúningsmenntunar og nám á háskólastigi . Ekki fæst séð að undanþágur í 65. gr. eigi við í máli kæranda . Líkt og fram hefur komið kveðst kærandi eiga ættingja hér á landi . Rétt er að leiðbeina kæranda um það að hann getur lagt inn umsókn hjá Útlendingastofnun um dvalarleyfi vegna sérstakra tengsla við landið samkvæmt 78. gr. laga um útlendinga . Synji stofnunin kæranda um dvalarleyfi er sú ákvörðun kæranleg til kærunefndar útlendingamála . Með vísan til alls framangreinds verður ákvörðun Útlendingastofnunar staðfest . Ákvörðun Útlendingastofnunar er staðfest .